
 15.7.2019
 BG
 Официален вестник на Европейския съюз
 L 189/8
 РЕГЛАМЕНТ ЗА ИЗПЪЛНЕНИЕ (ЕС) 2019/1198 НА КОМИСИЯТА
 от 12 юли 2019 година
 за налагане на окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република след провеждане на преглед с оглед изтичане на срока на действие на мерките съгласно член 11, параграф 2 от Регламент (ЕС) 2016/1036
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 11, параграф 2 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 През май 2013 г. със своя Регламент за изпълнение (ЕС) No 412/2013 (2) Съветът наложи окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република („Китай“ или КНР). Действащите понастоящем индивидуални антидъмпингови мита са от 13,1 % до 26,1 %. На всички невключени в извадката оказали съдействие производители износители беше наложено мито от 17,9 %, а на всички други дружества — остатъчното мито от 36,1 % („първоначалните мерки“). Разследването, което доведе до налагане на първоначалните мерки, се нарича по-долу „първоначалното разследване“.
 1.2. Започване на преглед с оглед изтичане на срока на действие на мерките
 (2)
 След като се публикува известие за предстоящото изтичане на срока на действие на първоначалните мерки (3), Европейската федерация на производителите на съдове и прибори за сервиране и декоративна керамика (FEPF или „заявителя“), представляваща повече от 28 % от общото производство в Съюза на керамични съдове и прибори за сервиране или за кухня през 2017 г., поиска започване на преглед с оглед изтичане на срока на действие на мерките. Заявителят изтъкна, че изтичането на срока на действие на първоначалните мерки вероятно ще доведе до продължаване на дъмпинга и до продължаване или повторно възникване на вредата за промишлеността на Съюза.
 (3)
 На 15 май 2018 г. с известие, публикувано в Официален вестник на Европейския съюз (4) („известието за започване на преглед“), Комисията обяви започване на преглед с оглед изтичане на срока на действие на приложимите първоначални мерки съгласно член 11, параграф 2 от Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (5) („основния регламент“).
 1.3. Разследване
 1.3.1. Разследван период в рамките на прегледа и разглеждан период
 (4)
 Разследването във връзка с продължаването на дъмпинга обхвана периода от 1 април 2017 г. до 31 март 2018 г. („разследвания период в рамките на прегледа“). Прегледът на тенденциите от значение за оценка на вероятността за продължаване или повторно възникване на вредата обхвана периода от 1 януари 2014 г. до края на разследвания период в рамките на прегледа („разглеждания период“).
 1.3.2. Заинтересовани страни
 (5)
 В известието за започване на преглед Комисията прикани всички заинтересовани страни да вземат участие в разследването. По-специално